b'\n_START_ARTICLE_\nMokslinis straipsnis\n_START_SECTION_\nReik\xc5\xa1m\xc4\x97\n_START_PARAGRAPH_\nReguliariai skelbiami moksliniai straipsniai yra ne tik pasauliui nauj\xc5\xb3 \xc5\xbeini\xc5\xb3 \xc5\xa1altinis, bet reik\xc5\xa1mingas institucijos nari\xc5\xb3 kompetencijos savo srityje \xc4\xafrodymas. Auk\xc5\xa1t\xc5\xb3j\xc5\xb3 mokykl\xc5\xb3 mokslo tyrimai didele dalimi finansuojami b\xc5\xabtent tod\xc4\x97l, jog tik \xc5\xa1iais tyrimais \xc4\xafmanoma patikimai sukurti, palaikyti ir \xc4\xafrodyti studentams paskaitas skaitan\xc4\x8di\xc5\xb3 d\xc4\x97stytoj\xc5\xb3 kompetencij\xc4\x85. Pirmuosius straipsnius jaunas mokslininkas neretai paskelbia dar b\xc5\xabdamas doktorantu, v\xc4\x97liau jie turi b\xc5\xabti skelbiami bent jau kas kelet\xc4\x85 met\xc5\xb3. Rengiant konkurs\xc4\x85 mokslininko pareigoms u\xc5\xbeimti, j\xc4\xaf paprastai irgi laimi (bent jau tur\xc4\x97t\xc5\xb3 laim\xc4\x97ti) tas mokslininkas, kuris turi daugiau ir reik\xc5\xa1mingesni\xc5\xb3 straipsni\xc5\xb3.\n_START_SECTION_\nSpausdinimo tvarka\n_START_PARAGRAPH_\nMokslinis straipsnis turi b\xc5\xabti i\xc5\xa1spausdintas recenzuojamame mokslo \xc5\xbeurnale. Tai rei\xc5\xa1kia, jog naujai gaut\xc4\x85 straipsn\xc4\xaf jo redaktorius siun\xc4\x8dia keliems (gali b\xc5\xabti ir daugiau) nepriklausomiems bei toje mokslo srityje kompetentingiems recenzentams, kurie ir sprend\xc5\xbeia, ar darb\xc4\x85 galima laikyti moksliniu. Recenzavimas ne tik patikrina, ar pasirinkta ir taikyta teisinga metodologija, bet ir apsaugo nuo plagijavimo. Nei recenzentai, nei darbo autorius ne\xc5\xbeino vienas kito tapatyb\xc4\x97s \xe2\x80\x93 tikrinimas vyksta anonimi\xc5\xa1kai, ta\xc4\x8diau recenzentai savo i\xc5\xa1vadas turi nuodugniai pagr\xc4\xafsti. Autorius supa\xc5\xbeindinamas su recenzent\xc5\xb3 pastabomis ir gali jas u\xc5\xbegin\xc4\x8dyti ar per tam tikr\xc4\x85 laik\xc4\x85 parengti nurodyt\xc5\xb3 tr\xc5\xabkum\xc5\xb3 neturin\xc4\x8di\xc4\x85 nauj\xc4\x85 straipsnio versij\xc4\x85.\n_START_SECTION_\nSpecial\xc5\xabs straipsni\xc5\xb3 tipai\n_START_PARAGRAPH_\nSpecifinis mokslinio straipsnio tipas yra ap\xc5\xbevalginis straipsnis. Ap\xc5\xbevalginiame straipsnyje apibendrinama daug (\xc5\xbeymiai daugiau nei \xc4\xafprastiniame) literat\xc5\xabros informacijos bei jos pagrindu pateikiamos \xc5\xa1i\xc4\x85 informacij\xc4\x85 atitinkan\xc4\x8dios i\xc5\xa1vados. Ap\xc5\xbevalginiai straipsniai yra geras informacijos \xc5\xa1altinis studijuojantiems, ie\xc5\xa1kantiems argument\xc5\xb3 diskusijai ar \xc5\xa1iaip norintiems grei\xc4\x8diau suprasti, kas \xc5\xa1iuo metu vyksta konkre\xc4\x8dioje mokslini\xc5\xb3 tyrim\xc5\xb3 srityje. \xc5\xbdurnalas paprastai spausdina ap\xc5\xbevalgin\xc4\xaf straipsn\xc4\xaf tik tada, jei jo autoriai yra paskelb\xc4\x99 daug ir nesen\xc5\xb3 paprast\xc5\xb3 straipsni\xc5\xb3. Jame turi b\xc5\xabti ma\xc5\xbeiausiai kelios de\xc5\xa1imtys nuorod\xc5\xb3 \xc4\xaf naudotus literat\xc5\xabros \xc5\xa1altinius._NEWLINE_Kai kuriose mokslo \xc5\xa1akose galimas taip pat ir trumpos \xc5\xbeinut\xc4\x97s (angl. rapid communication) straipsnio tipas. Taip galima paskelbti labai reik\xc5\xa1mingus rezultatus, net jei j\xc5\xb3 kiekio nepakanka \xc4\xafprastinius reikalavimus atitinkan\xc4\x8diam straipsniui. \xc5\xa0io tipo straipsniai laikomi daug ma\xc5\xbeiau patikimais.\n_START_SECTION_\nMokslini\xc5\xb3 straipsni\xc5\xb3 naudojimas argumentacijoje\n_START_PARAGRAPH_\nNuorod\xc5\xb3 \xc4\xaf kelet\xc4\x85 \xc5\xbeinom\xc5\xb3 mokslini\xc5\xb3 straipsni\xc5\xb3 rinkinys mokslin\xc4\x97je diskusijoje yra daug stipresnis argumentas, nei tegu ir \xc4\xaftikinami loginiai samprotavimai. Taip yra tod\xc4\x97l, jog neturint eksperimentini\xc5\xb3 duomen\xc5\xb3 neretai galimi keli labai skirtingi loginiai ar net matematiniai stebimo rei\xc5\xa1kinio paai\xc5\xa1kinimai._NEWLINE_Tik labai retais atvejais galima rasti prie\xc5\xa1ingus dalykus \xc4\xafrodan\xc4\x8di\xc5\xb3 mokslini\xc5\xb3 straipsni\xc5\xb3. Paprastai per kelet\xc4\x85 met\xc5\xb3 paai\xc5\xa1k\xc4\x97ja rezultat\xc5\xb3 neatitikimo prie\xc5\xbeastis ir parengiamas visus rezultatus paai\xc5\xa1kinantis loginis modelis._NEWLINE_Kadangi mokslininkai privalo nuolat min\xc4\x97ti esam\xc5\xb3 mokslini\xc5\xb3 straipsni\xc5\xb3 turin\xc4\xaf naujuose darbuose, moksliniai \xc5\xbeurnalai t\xc4\x85 nei\xc5\xa1vengiamai turi leisti. Tod\xc4\x97l paprastai manoma, jog straipsni\xc5\xb3 turin\xc4\xaf savais \xc5\xbeod\xc5\xbeiais perpasakoti kitame leidinyje ar enciklopedijoje visada legalu (kitokiai literat\xc5\xabrai tai kai kada gali ir neb\xc5\xabti teisinga). Dauguma mokslinink\xc5\xb3 papra\xc5\xa1yti atsiun\xc4\x8dia savo straipsni\xc5\xb3 kopijas pa\xc5\xa1tu, \xc5\xa1iuo metu neretai jas galima atsisi\xc5\xb3sti ir Internetu.\n_START_SECTION_\nStraipsni\xc5\xb3 vert\xc4\x97\n_START_PARAGRAPH_\nSkirting\xc5\xb3 straipsni\xc5\xb3 vert\xc4\x97 yra skirtinga. Straipsniams palyginti naudojamas duomen\xc5\xb3 bazi\xc5\xb3 pagalba apskai\xc4\x8diuotas \xc5\xbeurnalo citavimo indeksas (angl. impact factor). Didelis citavimo indeksas rodo, jog \xc5\xa1iame \xc5\xbeurnale spausdinamais darbais remiasi (cituoja juos naujuose straipsniuose) daugelis mokslinink\xc5\xb3. Tokie \xc5\xbeurnalai savo straipsniams kelia auk\xc5\xa1tesnius reikalavimus, ir savo darb\xc4\x85 juose paskelbti sunkiau.'